Hide (måleenhet)

Hide var en angelsaksisk måleenhet for et landområde stort nok til å fø en husholdning. Dette ble tradisjonelt vurdert til 120 acre, men var et mål på verdi og taksering for skatt, inkludert fastsettelse av leie (feorm), vedlikehold og reparasjon av broer og befestninger, utrustning av folk i hæren (fyrd), og etter hvert også geld (skatt på land).

Utregningen av hide er i dag uklar: ulike eiendommer med samme hidage kunne variere stort i utstrekning, selv innenfor samme fylket. Som følge av den normanniske erobringen av England ble takseringer av hidage nedtegnet i jordeboken Domesday Book og en eiendom som innbrakte ett pund i inntekt per år, ble skjønnsmessig vurdert som 1 hide. De normanniske kongene fortsatte å benytte enheten for sin skattelegging fram til slutten av 1100-tallet.

Hide ble inndelt i 4 yardlander eller virgater. 

 Etymologi 
Den angelsaksiske betegnelsen hide som en måleenhet kommer ikke fra hide i betydning «hud, skinn av stort dyr»,«hide (n.1)», Online Etymology Dictionary men fra hid (eller synonymet hiwisc), tidligere higid, begge av indoeuropeisk opphav.Ayto, John (1990): Dictionary of Word Origins, Bloomsbury Reference, s. 281 Hid kommer fra hiw-, «familie», avledet av eller beslektet med hiwan, «husholdning», hiwo, «husmann, overhodet for en husholdning», fra urgermanske *hiwido-, igjen fra urindoeuropeiske *keiwo- (kilde også til latinsk civis, «borger»), fra rotordet *kei-, «å ligge; seng, elsket, kjær».«hide (n.2)», Online Etymology Dictionary Den semantiske forbindelsen mellom begge hide, både hud og måleenheten, er «[det som] dekker». Den latinske oversettelsen av måleenheten hide er ofte familia.

Beda beskrev i sin Anglernes kirkes historie (ca. 731) et områdes areal ut fra hvor mange husholdninger det kunne brødfø, som på latin, terra X familiarum i betydningen «et område med ti familier». I den angelsaksiske versjonen av det samme verket står det hid eller hiwan, hvor det på latin sto terra ... familiarum. Andre dokumenter fra perioden viser det samme, og det er klart at ordet hide opprinnelig betegnet det landområdet som trengtes for å fø en bonde og hans husholdning.Lennard (1944), s. 58-60 Det er usikkert om det mentes en kjernefamilie eller en større gruppe.Faith (1997), s. 132-137

Forskeren Thomas Charles-Edwards foreslo at den eldste bruken av hide beskrev et landområde som kunne dyrkes opp med plog, og at eierskapet til en hide bekreftet statusen til en fri mann,Charles-Edwards (1972), s. 5 av historikeren Frank Stenton omtalt som «det uavhengige overhodet for en bondehusholdning»,Stenton (1971), s. 278 jfr en hauld.

 Referanser 

 Litteratur 
 Ayto, John (1990): Dictionary of Word Origins, Bloomsbury Reference, ISBN 0-7475-4570-7
 Charles-Edwards, T.M. (1972): «Kinship, Status and the Origins of the Hide» i: Past & Present 36, s. 3–33
 Faith, Rosamund J. (1997): The English Peasantry and the Growth of Lordship, London.
 Lennard, Reginald (1944): «The origin of the Fiscal Carucate» i The Economic History Review 14 (1), s. 51–63
 Stenton, Frank M. (1971): Anglo-Saxon England, 3. utg., Oxford University Press.

Kategori:Gamle måleenheter
Kategori:Flateenheter
Kategori:Angelsakserne